Предложение за РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА за мобилизиране на средства от Европейския фонд за приспособяване към глобализацията в съответствие с точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (заявление EGF/2014/007 IE/Andersen Ireland) /* COM/2014/0616 final - 2014/ () */





ОБЯСНИТЕЛЕН МЕМОРАНДУМ КОНТЕКСТ НА ПРЕДЛОЖЕНИЕТО 1. Приложимите правила за финансовото участие от Европейския фонд за приспособяване към глобализацията (ЕФПГ) са установени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006[1] („Регламент за ЕФПГ“). 2. Компетентните органи на Ирландия подадоха заявление EGF/2014/007 IE/Andersen Ireland за финансово участие от страна на ЕФПГ вследствие на съкращения в Andersen Ireland Limited в Ирландия. 3. След оценка на настоящото заявление Комисията заключи в съответствие с приложимите разпоредби на Регламента за ЕФПГ, че условията за финансово участие от страна на ЕФПГ са изпълнени. ОБОБЩЕНИ ДАННИ ЗА ЗАЯВЛЕНИЕТО Заявление по ЕФПГ || EGF/2014/007 IE/Andersen Ireland Държава членка || Ирландия Съответен район (съответни райони) (ниво 2 по NUTS): || Southern and Eastern (IE02) Дата на подаване на заявлението: || 16.5.2014 г. Дата на потвърждението за получаване на заявлението: || 30.5.2014 г. Дата на искането за допълнителна информация: || 30.5.2014 г. Срок за предоставяне на допълнителната информация: || 11.7.2014 г. Срок за приключване на оценката: || 3.10.2014 г. Критерий за намеса || член 4, параграф 2 от Регламента за ЕФПГ Основно предприятие || Andersen Ireland Limited Сектор(и) на икономическа дейност (разделение по NACE Rev. 2)[2] || Разделение 32 („Производство на бижута и подобни изделия“) Брой дъщерни предприятия, доставчици и производители надолу по веригата || 0 Референтен период (четири месеца): || 21 октомври 2013 г. — 21 февруари 2014 г. Брой на съкращенията или прекратяване на дейността през референтния период (a) || 171 Брой на съкращенията или прекратяване на дейността преди или след референтния период (б) || 0 Общо съкращения (a + б) || 171 Общ прогнозен брой на бенефициерите от целевата група || 138 Брой на неработещите, неучещи и необучаващи се млади хора (NEET) от целевата група: || 138 Разходи за персонализирани услуги (в евро) || 2 332 000 Бюджет за прилагането на ЕФПГ[3] (в евро) || 170 000 Общ бюджет (в евро) || 2 502 000 Участие на ЕФПГ (60 %) (в евро) || 1 501 200 ОЦЕНКА НА ЗАЯВЛЕНИЕТО Процедура 4. Заявление EGF/2014/007 IE/Andersen бе подадено от компетентните органи на Ирландия на 16 май 2014 г., в срок от 12 седмици след датата, на която бяха изпълнени критериите за намеса, определени в точки 6—8 по-долу. Комисията потвърди, че е получила заявлението в двуседмичен срок от датата на подаването му — на 30 май 2014 г., и поиска допълнителна информация от компетентните органи на Ирландия на същата дата. Тази допълнителна информация бе предоставена в срок от шест седмици от искането. Срокът от 12 седмици от получаването на пълното заявление, в рамките на който Комисията следва да приключи своята оценка за това дали заявлението отговаря на условията за предоставяне на финансово участие, изтича на 3 октомври 2014 г. Допустимост на заявлението Засегнати предприятия и бенефициери 5. Заявлението се отнася до 171 съкратени работници в Andersen Ireland Limited. Основното предприятие е извършвало дейност в икономическия сектор, класифициран в разделение 32 „Производство на бижута и подобни изделия“ по NACE Rev. 2. Съкращенията, направени от засегнатото предприятие, са съсредоточени основно в регион IE02 Southern and Eastern от ниво 2 по NUTS[4]. Критерии за намеса 6. Компетентните органи на Ирландия подадоха заявлението съгласно критериите за намеса по член 4, параграф 2 от Регламента за ЕФПГ, чрез дерогация от критериите по член 4, параграф 1, буква а), съгласно които се изисква съкращаване или прекратяване на дейността на най-малко 500 работници или самостоятелно заети лица за референтен период от четири месеца в предприятие в дадена държава членка В заявлението е посочен референтен период от четири месеца, като същевременно броят на съкратените работници е под прага от 500 лица за прилагане на член 4, параграф 1, буква а). Ирландия твърди, че в този случай преобладават изключителни обстоятелства, тъй като съкращенията имат сериозно отражение върху заетостта и местната и регионалната икономика (вж. точки 15—17). 7. Четиримесечният референтен период започва на 21 октомври 2013 г. и приключва на 21 февруари 2014 г. 8. Заявлението е свързано със: – 171 работници, които са били съкратени[5] от основното предприятие през четиримесечния референтен период. Изчисляване на съкращенията и на прекратяването на дейност 9. Съкращенията са изчислени по следния начин: – 171 от датата на фактическото прекратяване на трудовия договор или изтичането на неговия срок. Бенефициери, отговарящи на критериите 10. Не са включени допълнителни работници, съкратени преди или след четиримесечния референтен период. Поради това общият брой на отговарящите на критериите бенефициери е 171. Връзка между съкращенията и големите структурни промени в моделите на световната търговия, възникнали вследствие на глобализацията 11. С цел да установи връзката между съкращенията и големите структурни промени в моделите на световната търговия, възникнали вследствие на глобализацията, Ирландия твърди, че през последните пет или повече години вносът от държави извън ЕС е започнал да играе водеща роля на пазарa за модни аксесоари (накити) както в обемно, така и в стойностно изражение. Основните държави производители извън ЕС са Китай, Индия, Тайланд, Турция, Азербайджан, Казахстан, Виетнам, Индонезия, Саудитска Арабия, Тунис, Мексико, Филипините, Бразилия, Малайзия и Южна Африка. В периода непосредствено преди кризата (2003—2007 г.) тези държави започнаха с бързи темпове да увеличават производството си, като Китай зае челното място сред по-новите производители и през 2007 г. вече осъществяваше около 83 % от общия обем на вноса в ЕС, изпреварвайки Индия и Тайланд. Според цитираните от Ирландия данни на Евростат през 2008 г. продажбите в рамките на ЕС както на производители от ЕС, така и на производители от държави извън ЕС, са започнали от почти еднаква позиция —56 000 тона в обемно изражение от продуктите. И при двата вида продажби се наблюдава спад в обема, вероятно дължащ се на последиците от световната икономическа и финансова криза от 2008/2009 г. При все това, докато обемът на продаваните продукти на пазара на ЕС намалява до 10 600 тона през 2012 г., този на продуктите, внесени от държави извън ЕС, намалява далеч по-малко — до 45 700 тона. На фона на съществувалия през 2008 г. паритет по този показател, четири години по-късно ЕС изостава четирикратно спрямо вноса. 95 % от обема на продуктите от държави извън ЕС е внос предимно от азиатски държави, като например Китай, Индия, Тайланд и Филипините. Това са точно същите места, където няколко дружества, установени в ЕС, междувременно са преместили своите производствени мощности, включително лидерите на пазара Folli Follie и Swarovski. Положението е влошено допълнително от констатираната в сектора замяна на традиционния модел на търговия, използван от Andersen Ireland и неговото дружество майка Pierre Lang, с хиляди души персонал, ангажирани в сферата на продажбите на целия европейски пазар, от виртуалния, глобален и без граници модел на онлайн продажбите. Вследствие на това се увеличават предимствата, от които вече се ползват производителите на държави извън ЕС, което в крайна сметка е довело до съкращенията на 171 души работна ръка в Rathkeale, както и до намаляване на персонала в сферата на продажбите на дружеството в Европа. 12. Това е първото заявление по линия на ЕФПГ за съкратени работници в сектора за бижута и подобни изделия. Събития, довели до съкращенията и до прекратяване на дейността 13. Събитията, довели до съкращенията в Andersen Ireland Limited, са закриването на предприятието Co. Limerick в Rathkeale и уволнението на цялата работна сила. Andersen Ireland, дъщерно дружество на Pierre Lang, е основала предприятието през 1976 г. Andersen Ireland е едното от двете производствени предприятия на групата Pierre Lang, а другото предприятие е базирано във Виена. Предприятието в Rathkeale произвежда бижута по поръчка за Pierre Lang. Продуктите след това се транспортират до Виена в готов или полуготов вид. Групата Pierre Lang е основана през 1961 г., а през януари 2010 г. е купена от немското дружество Helmut Spikker. През август 2011 г., след продължителни преговори във връзка с погасяване на заеми, Raiffeisenbank поиска обявяването на Pierre Lang в несъстоятелност. През декември 2012 г. SMB (Schoeller Metternich Beteiligungen) придобива всички активи на Pierre Lang. През цялата 2012 г. ирландският орган за промишленото развитие (IDA Ireland) е активно ангажиран с Andersen Ireland, които счита за добър вариант за евентуалните купувачи по време на продажбата през 2012г., тъй като до средата на август 2013 г. така и не се стига до решение, висшето ръководство в Австрия взема решение доброволно да обяви ликвидация на Andersen Ireland. Съкратена е цялата работна сила, като първите работници са уволнени през октомври 2013 г. Вече от няколко години върху предприятието са оказвали влияние глобални фактори. Неговият оборот намалява от 18 милиона евро през 2008 г. на 8,9 милиона евро през 2012 г.; за същия период разходите за заплати намаляват почти наполовина — от 7 милиона евро на 3,9 милиона евро. Разходите за материали и режийните разходи се свиват от 11,1 милиона евро през 2008 г. на 3 милиона евро през 2012 г., като 55 % от тези разходи са свързани с ирландски доставчици. Очаквано въздействие на съкращенията върху местната, регионалната или националната икономика и заетост 14. Съкращенията имат значително неблагоприятно въздействие върху местната и регионалната икономика, тъй като Andersen Ireland е бил важен работодател в този предимно селски район, където е развивал дейност в продължение на 37 години. От общо 171 работника, 119 (или 69,6 %) са жени.. Според последното преброяване (2011 г.) равнището на безработицата в района на Rathkeale (39,3 %) надхвърля повече от два пъти средното национално равнище (19 %). 15. Средно, работниците са работили за предприятието най-малко 15 последователни години, а някои от тях — в течение на повече от 30 години. Обяснение за извънредните обстоятелства, свързани с допустимостта на заявлението 16. Ирландия твърди, че макар в рамките на четиримесечния референтен период да са направени по-малко от 500 съкращения, това заявление следва да бъде приравнено на заявление съгласно член 4, параграф 1, буква а) от Регламента за ЕФПГ предвид изключителните обстоятелства, които влияят сериозно на заетостта и на местната, регионалната или националната икономика. За тази цел тя се позовава на факта, че загубата на 171 работни места в Rathkeale е солидна цифра в условията на този малък град и селски район и че преобладаващата част от съкратените работници са жени, чиято заплата често е единственият или най-значимият доход за цели семейства в този район, изправен пред икономически предизвикателства. Преброяването на населението през 2011 г. показва, че районът е с изключително висок коефициент на зависимост (63,2 % са лицата на издръжка поради възраст или безработица, което е значително над средната стойност за страната — 45,8 %). 17. Преброяването показва също така, че равнищата на образованието и на уменията в района са под средните за страната и че е висок делът на семействата с един родител. Rathkeale е призната официално за общност в неравностойно положение през 2009 г., когато е включена в плана за действие на правителството, целящ съживяването на такива общности. 18. Напоследък в района не са откривани предприятия, които да предоставят нови възможности за трудова заетост на работниците. Най-близкият град Limerick, на около 30 км разстояние, през 2009 г. е засегнат от затварянето на фабриката Dell, във връзка с която е подадено и одобрено заявление по ЕФПГ. В същия град в нова фармацевтична фабрика се търсят работници с различни умения и с по-големи мобилност и приспособимост от тези на съкратените работници на Andersen Ireland. Бенефициери от целевата група и предложени действия Бенефициери от целевата група 19. Прогнозният брой на работниците от целевата група, които се очаква да вземат участие в мерките, е 138. Разбивката на тези работници по пол, гражданство и възрастова група е, както следва: Категория || Брой бенефициери от целевата група Пол: || Мъже: || 36 || (26,09 %) || Жени: || 102 || (73,91 %) Гражданство: || Граждани на ЕС: || 137 || (99,28 %) || Граждани на държави извън ЕС: || 1 || (0,72 %) Възрастова група: || 15—24 години: || 1 || (0,72 %) || 25—29 години || 2 || (1,45 %) || 30—54 години: || 124 || (89,86 %) || 55—64 години: || 11 || (7,97 %) || над 64 години: || 0 || (0,00 %) 20. Освен това компетентните органи на Ирландия ще осигурят персонализирани услуги, съфинансирани от ЕФПГ, на до 138 неработещи, неучещи или необучаващи се млади хора (NEET) на възраст под 25 години към датата на подаване на заявлението, тъй като съкращенията са извършени в региона Southern and Eastern (IE02) от ниво 2 по NUTS, който отговаря на критериите съгласно инициативата за младежка заетост. 21. Поради това общият прогнозен брой на бенефициерите от целевата група, които се очаква да участват в мерките, включително NEET, е 276 души. Допустимост на предложените действия 22. Персонализираните услуги, които трябва да бъдат предоставени на съкратените работници и на неработещите, неучещи и необучаващи се млади хора, се състоят от следните действия, които ще бъдат силно персонализирани и ще се стремят да предложат възможно най-широкия набор от възможности за заетост в район, където съществуват малко на брой развиващи се сектори или производствени обекти. Ще бъде необходимо значително повишаване на квалификацията на съкратените работници. – Подкрепа за професионално ориентиране и кариерно планиране: На съкратените работници ще бъде предоставено ориентиране на ранен етап, което да им помогне да оценят своето положение и перспективи по ясен и методичен начин. Ще последва допълнително ориентиране с акцент върху процеса на намиране на нова работа, след като попремине донякъде първоначалният шок от безработицата. Услугите включват съставяне на индивидуален профил, определяне на нуждите, оценка на нуждите от обучение, изготвяне на професионална автобиография (CV), кариерно ориентиране, помощ при търсенето на работа и други свързани помощни дейности и съвети. В ход е създаването на офис на звеното за координация на ЕФПГ в непосредствена близост до засегнатото местоположение, който ще служи за обслужване на едно гише на работещите и неработещите, неучещите и необучаващите се лица (NEET), но също така ще бъде в състояние да си сътрудничи с други агенции, по целесъобразност. – Стипендии за обучение по ЕФПГ: Тази схема, която е изпитана в предишни заявления по ЕФПГ, осигурява на съкратените работници и на NEET пълен достъп до широк набор от схеми за обучение, и по-специално до курсове, които не са достъпни чрез обществената система. Всички курсове са официално акредитирани. Схемата функционира на равнището на средното и на висшето образование, с годишни максимални прагове от съответно 3000 и 5000 евро. Таксите за обучение се плащат пряко от звеното за координация на ЕФПГ, при условие че бъдат изпълнени съответните критерии, като например за посещаемост, напредък и др. – Програми за обучение и средно образование: На работниците на Andersen и NEET ще бъде предоставен възможно най-голям избор на програми за образование и обучение. Основната цел е да се даде възможност на лицата от целевата група да останат или да се върнат на пазара на труда. Групата работници на Andersen вече са изразили интерес към различни области, като например финанси и администрация, компютърни умения, здравеопазване, търговия на дребно и професии, свързани с бита, както и към производствената сфера. Ще бъде обърнато внимание и на лицата, които желаят да се възползват от учебен стаж, стаж в предприятие и от схемите за заетост, ориетирани към общността. – Програми за обучение в областта на висшето образование: В определен брой висши учебни заведения и университети се предлага широк набор от програми. Ще има задочни и редовни курсове, съобразени с постигнатото образователно равнище, нуждите, както и с това доколко са подходящи за лицата от целевата група. Окончателният избор ще бъде направен от заинтересованото лице в съответствие с философията на персонализираните услуги, характерна за ЕФПГ. – Подкрепа за обучение от Skillsnets: Skillsnets са мрежи от три или повече дружества, осъществяващи дейност в един и същ промишлен сектор или географски район, които си сътрудничат в предоставянето на обучение, ако отделните дружества нямат такава възможност. Обучението има за цел реинтеграция на пазара на труда и обикновено включва период на практическо обучение на работното място в местни дружества. Предоставя се обучение във връзка с търсените от участващите дружества умения; следователно то може да предложи потенциална възможност за бъдеща работа. Съвместната работа със заети лица също така помага на бенефициерите от целевата група при създаването на мрежи и на връзки на работното място, като едновременно с това те са в крак със специфичните за сектора умения. – Подкрепа за предприятията/самостоятелната заетост: Местните съвети на предприятията ще предоставят специализирани услуги, като наставничество, съвети, съдействие при изготвянето на бизнес планове, обучение в области като продажби и маркетинг, бизнес управление, данъчно облагане и счетоводство и др., както и конкретна подкрепа чрез помощи в ограничен размер за започване на стопанска дейност — средно около 8000 евро до максимум 15 000 евро за предприятия с по-голям потенциал. – Подкрепа за доходите, включително участие в разходите за курсове: Ще се предоставят различни форми на подкрепа за доходите на бенефициери, занимаващи се с образование или обучение. Тази подкрепа ще бъде строго ограничена до максимум 35 % от общия пакет от персонализирани мерки и ще зависи от активното участие на бенефициера в търсене на работа, обучение и образование. Със схемата за участие в разходите за курсове се предвижда участие, с което да се покриват пътни и дневни разходи, разходи за учебни материали и оборудване. 23. Персонализираните услуги, които ще се предоставят на NEET, се състоят от същите действия като тези за съкратените работници. В хода на програмата ще се следи напредъкът, за да се прецени дали определени видове курсове са по-подходящи за NEET или по-търсени от тях. Ще се положат всички усилия с цел за да се улесни индивидуализираният подход. 24. Предложените действия, описани в настоящия документ, представляват активни мерки на пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила. 25. Компетентните органи на Ирландия предоставиха поисканата информация относно действията, които са задължителни за засегнатото предприятие по силата на националното право или на колективни споразумения. Те потвърдиха, че финансовото участие от страна на ЕФПГ няма да замени тези действия. Прогнозен бюджет 26. Общите прогнозни разходи са в размер на 2 502 000 евро, като в тях се включват разходи за персонализирани услуги на стойност 2 332 000 евро, а разходите за подготвителни дейности, дейности по управление, дейности за информация и популяризиране и дейности по контрол и докладване са в размер на 170 000 евро. 27. Звеното за координация на ЕФПГ, което понастоящем се намира в Raheen (на 30 км от Rathkeale), ще създаде местен офис в самия Rathkeale или близо до Newcastle West (между Rathkeale и град Limerick). Това на практика ще представлява обслужване на едно гише за ориентиране и информация. Това ще даде възможност на съкратените работници и NEET да получат достъп на местно равнище до всички форми на подкрепа във връзка с ориентиране, съвети, допустимост, обучение и др., както и да бъдат насочвани по подходящ начин от опитен екип на ЕФПГ към съответната външна подкрепа. 28. Общият размер на поисканото финансово участие от страна на ЕФПГ възлиза на 1 501 200 евро (60 % от общия размер на разходите). Действия || Прогнозен брой участници || Прогнозни разходи за един участник (в евро) || Общо прогнозни разходи (в евро) Персонализирани услуги (действия по член 7, параграф 1, букви а) и в) от Регламента за ЕФПГ) Подкрепа за професионално ориентиране и кариерно планиране || 200 || 800 || 160 000 Стипендии за обучение по ЕФПГ || 95 || 8211 || 780 000 Програми за обучение и средно образование || 73 || 4658 || 340 000 Програми за обучение в областта на висшето образование || 25 || 5600 || 140 000 Подкрепа за обучение от Skillsnets || 40 || 4000 || 160 000 Подкрепа за създаване на предприятия/самостоятелна заетост || 15 || 6400 || 96 000 Междинен сбор (a): || — || 1 676 000 (71,9 %) Обезщетения и стимули (действия по член 7, параграф 1, буква б) от Регламента за ЕФПГ) Подкрепа за доходите, включително участие в разходите за курсове || 233 || 2815 || 656 000 Междинен сбор (б): || — || 656 000 (28,1 %) Действия по член 7, параграф 4 от Регламента за ЕФПГ 1. Подготвителни дейности || — || 10 000 2. Управление || — || 120 000 3. Информиране и популяризиране || — || 20 000 4. Контрол и докладване || — || 20 000 Междинен сбор (в): || — || 170 000 (6,8 %) Общо разходи (а + б + в): || — || 2 502 000 Участие на ЕФПГ (60 % от общия размер на разходите) || — || 1 501 200 29. Разходите за дейностите, определени в горната таблица като дейности по член 7, параграф 1, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Компетентните органи на Ирландия потвърдиха, че тези действия са обвързани с активно участие от страна на бенефициерите от целевата група в дейности по търсене на работа или обучение. 30. Компетентните органи на Ирландия потвърдиха, че разходите за инвестиции за самостоятелна заетост и започване на стопанска дейност няма да надхвърлят 15 000 евро за бенефициер. Период на допустимост на разходите 31. На 21 октомври 2013 г. компетентните органи на Ирландия започнаха да предоставят персонализирани услуги на целевите бенефициери. Поради това разходите за дейностите, посочени в точка 22, следва да бъдат допустими за финансово участие от ЕФПГ от 21 октомври 2013 г. до 16 май 2016 г., с изключение на тези за обучение в областта на висшето образование, които ще бъдат допустими за финансово участие до 16 ноември 2016 г. 32. На 24 септември 2013 г. компетентните органи на Ирландия започнаха да покриват административните разходи, свързани с изпълнението на ЕФПГ. Следователно разходите за подготвителните дейности, дейностите по управление, дейностите за информация и популяризиране и дейностите по контрол и докладване са допустими за финансово участие от ЕФПГ за периода 24 септември 2013 г.— 16 ноември 2016 г. Допълване с действия, финансирани с национални средства или средства от Съюза 33. Източниците на национално предварително финансиране и съфинансиране са Министерството на финансите на Ирланция, което осигурява предварителното финансиране за услугите и също така ще съфинансира програмата след одобрение на участието на ЕФПГ. Разходите ще бъдат покрити от Националния фонд за обучение, от одобрени разходни пера на Министерството на образованието и уменията, както и от други съответни министерства. 34. Компетентните органи на Ирландия потвърдиха, че конкретните описани по-горе действия, които ще получат финансова помощ от ЕФПГ, няма да получат финансова подкрепа от други финансови инструменти на Съюза. Процедури за консултации с бенефициерите от целевата група или техни представители или със социалните партньори, както и с местните и регионалните органи 35. Компетентните органи на Ирландия посочиха, че координираният пакет от персонализирани услуги е бил изготвен в консултация с бенефициерите от целевата група и техните представители, както и със социалните партньори. Този процес започна веднага след уведомяването на съответните публични органи за предстоящите колективни съкращения, когато управляващият орган за ЕФПГ се свърза с ръководството на дружеството и със синдикалната организация/представителите на работниците, за да обсъдят и определят евентуалните нужди на съкратените работници. Звеното за координация на ЕФПГ вече е извършило изчерпателно проучване на засегнатите работници с цел да се определи целевата група, тяхното образование и обучение и евентуалните им нужди от персонализирани услуги, необходими за подобряване на перспективите им за повторно наемане на работа. 36. През март и май 2014 г. бяха проведени допълнителни срещи, inter alia, с представители на работниците, във връзка с процеса по ЕФПГ, събирането на данни и напредъка по заявлението. Планира се създаването на консултативен форум, който да допълва работата на звеното за координация на ЕФПГ, за да се даде възможност съкратените работници непрекъснато да следят изпълнението на програмата по ЕФПГ. 37. На 9 юни 2014 г. в Rathkeale бе проведен ден на отворените врати на местно равнище за съкратените работници и NEET, за да се популяризират възможностите за подкрепа в рамките на програмата, както и за да могат евентуалните бенефициери на ЕФПГ да обсъдят вариантите с доставчиците на услуги. Събитието откри министърът по въпроснте на обучението и уменията, Ciaran Cannon. Системи за управление и контрол 38. Заявлението съдържа описание на системата за управление и контрол, в което са посочени отговорностите на съответните структури. Ирландия уведоми Комисията, че финансовото участие ще бъде управлявано от определения за целта персонал от Министерството на образованието и уменията, който е назначен в качеството на управляващ орган на ЕФПГ. Управляващият орган разглежда и изплаща средства по заявленията към ЕФПГ, подадени от междинните звена от името на органите за управление на публичните финанси. 39. Междинните звена отговарят за подаване на заявленията за средства по ЕФПГ до управляващия орган и в повечето случаи — и за изплащането им. Междинните звена също така отговарят за проверката на това дали целта, обхватът и размерът на финансирането са в съответствие с условията на заявлението по ЕФПГ. Освен това те гарантират, че получилите средства публични органи имат установени процедури за наблюдение, както и адекватни процедури за регистриране и вътрешен контрол във връзка с всички свързани с ЕФПГ разходи и искания и тяхното надлежно документиране. 40. Сертифициращият орган за ЕФПГ отговаря за удостоверяването на документите за разходите, свързани с мерките, съфинансирани от ЕФПГ. По този начин сертифициращият орган отговаря за спазването на всички изисквания, свързани с точното отчитане, законността, допустимостта и редовността на разходите. Той също така удостоверява отчета, обосноваващ разходите, който се изпраща като част от окончателния доклад. 41. Независим одитен орган ще представи становището си с окончателния доклад. Ангажименти, поети от съответната държава членка 42. Компетентните органи на Ирландия са поели необходимите ангажименти по отношение на следните аспекти: – принципите на равно третиране и недискриминация ще се спазват при достъпа до предложените действия и тяхното изпълнение; – спазени са изискванията, определени в националното законодателство и законодателството на ЕС относно колективните съкращения; – съкращаващото предприятие е спазило своите правни задължения във връзка със съкращенията и е предприело съответните действия във връзка с работниците; – предложените действия са предназначени за осигуряване на подкрепа на отделни работници, а не за преструктуриране на предприятия или отрасли; – за предложените действия няма да бъде получена финансова помощ от други фондове или финансови инструменти на Съюза и ще се избегне всякакво двойно финансиране; – предложените действия ще допълват действия, финансирани от структурните фондове; – финансовото участие от страна на ЕФПГ ще отговаря на процедурните и материалноправни правила на Съюза в областта на държавните помощи. ОТРАЖЕНИЕ ВЪРХУ БЮДЖЕТА Бюджетно предложение 43. Както е посочено в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020[6], ЕФПГ не надхвърля максималния годишен размер от 150 милиона евро (по цени от 2011 г.). 44. След като проучи заявлението с оглед на условията, определени в член 13, параграф 1 от Регламента за ЕФПГ, и взе под внимание броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 1 501 200 евро, което представлява 60 % от общите разходи за предложените действия, за предоставяне на финансово участие по заявлението. 45. Предложеното решение за мобилизиране на средства от ЕФПГ ще бъде взето съвместно от Европейския парламент и Съвета съгласно посоченото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление[7]. Свързани законодателни актове 46. Едновременно с представянето на настоящото предложение за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне към съответния бюджетен ред на сумата от 1 501 200 евро. 47. Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ. Предложение за РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА за мобилизиране на средства от Европейския фонд за приспособяване към глобализацията в съответствие с точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (заявление EGF/2014/007 IE/Andersen Ireland) ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид Договора за функционирането на Европейския съюз, като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006[8], и по-специално член 15, параграф 4 от него, като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление[9], и по-специално точка 13 от него, като взеха предвид предложението на Европейската комисия, като имат предвид, че: (1) Европейският фонд за приспособяване към глобализацията (ЕФПГ) е създаден, за да осигурява подкрепа за съкратените работници, и самостоятелно заетите лица, чиято дейност е преустановена в резултат на мащабни структурни промени в моделите на световната търговия вследствие на глобализацията, в резултат на продължаващата световна финансова и икономическа криза, която е предмет на разпоредбите на Регламент (ЕО) № 546/2009[10], или в резултат на нова световна финансова и икономическа криза; чрез него тези лица се подпомагат и при повторната им интеграция на пазара на труда. (2) Както е посочено в член 12 от Регламент (ЕС, Евратом) № 1311/2013[11], ЕФПГ не може да надхвърля максималния годишен размер от 150 милиона евро (по цени от 2011 г.). (3) На 16 май 2014 г. Ирландия подаде заявление за мобилизиране на средства от ЕФПГ във връзка със съкращения[12] в Andersen Ireland Limited в Ирландия и добави към него допълнителна информация съгласно член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013. (4) В съответствие с член 6, параграф 2 от Регламент (ЕС) № 1309/2013 Ирландия взе решение да предостави персонализирани услуги, съфинансирани от ЕФПГ, и на NEET. (5) Поради това следва да бъдат мобилизирани средства от ЕФПГ за предоставянето на финансово участие в размер на 1 501 200 евро по подаденото от Ирландия заявление, ПРИЕХА НАСТОЯЩОТО РЕШЕНИЕ: Член 1 В рамките на общия бюджет на Европейския съюз за финансовата 2014 година се мобилизират средства от Европейския фонд за приспособяване към глобализацията за предоставянето на сумата от 1 501 200 евро под формата на бюджетни кредити за поети задължения и бюджетни кредити за плащания. Член 2 Настоящото решение се публикува в Официален вестник на Европейския съюз. Съставено в Брюксел на […] година. За Европейския парламент За Съвета Председател Председател [1] ОВ L 347, 20.12.2013 г., стр. 855. [2] Регламент (ЕО) № 1893/2006 на Европейския парламент и на Съвета от 20 декември 2006 г. за установяване на статистическа класификация на икономическите дейности NACE Rev. 2 и за изменение на Регламент (ЕИО) № 3037/90 на Съвета, както и на някои ЕО регламенти относно специфичните статистически области (ОВ L 393, 30.12.2006 г., стр. 1). [3] В съответствие с член 7, параграф 4 от Регламент (EС) № 1309/2013. [4] Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34). [5] По смисъла на член 3, буква а) от Регламента за ЕФПГ. [6] ОВ L 347, 20.12.2013 г., стр. 884. [7] ОВ С 373, 20.12.2013 г., стр. 1. [8] ОВ L 347, 20.12.2013 г., стр. 855. [9] ОВ С 373, 20.12.2013 г., стр. 1. [10] Регламент (ЕО) № 546/2009 на Европейския парламент и на Съвета от 18 юни 2009 г. за изменение на Регламент (ЕО) № 1927/2006 за създаване на Европейски фонд за приспособяване към глобализацията (OВ L 167, 29.6.2009 г., стр. 26). [11] Регламент (ЕС, Евратом) № 1311/2013 на Съвета за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884). [12] По смисъла на член 3, буква а) от Регламента за ЕФПГ.